Dramatika oko preseljenja Ureda predsjednika RH s Pantovčaka u Visoku ulicu u Zagrebu još se više usložnjava. Malo prije ponoći u nedjelju iz Ureda izabrane predsjednice RH Kolinde Grabar-Kitarović stiže stav kako će predsjednik Ivo Josipović biti odgovoran za ugrožavanje nacionalne sigurnosti i onemogućavanje demokratske primopredaje vlasti ako donese odluku o preseljenju Ureda predsjednika s Pantovčaka u rezidenciju u zagrebačkoj Visokoj ulici.

Par sati prije je, naime iz Ureda predsjednika Ive Josipovića stigla obavijest "da proces preseljenja u Visoku ulicu može početi sljedećeg tjedna na način da se od DUUDI-ja, koji je do sada upravljao rezidencijom u Visokoj ulici, preuzmu ključevi i elaborat o rezidenciji (objekt spomeničke baštine)". Iz Josipovićeva ureda objašnjavaju kako time predsjednik "postupa po odluci Vlade o preseljenju Ureda predsjednika u rezidenciju u zagrebačkoj Visokoj ulici" te kažu da će Josipović pri tome poštivati proceduru i dinamiku procesa preseljenja, "primjerice sigurnosne aspekte, o čemu će obavještavati izabranu predsjednicu Grabar-Kitarović".

Kako i stručnjaci govore da bi preseljenje s Pantovčaka, čak i da su prostori u Visokoj spremni na prihvat, a nisu – trajalo tjednima, iz Ureda Josipovića se ovdje ograđuju i poručuju da je na izabranoj nasljednici da dovrši preseljenje ako to želi.

Nakon što su dobili ovakvu poruku od Josipovića, u Uredu K. G. Kitarović žestoko odgovaraju. Naglašavaju da Vlada, odlukom koju je donijela prošli četvrtak "nije donijela odluku o preseljenju kao ni odredila rok za preseljenje. Stoga je odgovornost na Josipoviću, jer on donosi i potpisuje odluku o preseljenju", ističu u Uredu izabrane predsjednice. Kažu da ako Josipović potpiše takvu odluku, "tim će činom pokazati da želi onemogućiti normalnu, demokratsku primopredaju vlasti, a vrijeme će pokazati koja je stvarna pozadina tog postupka".

Stav je izabrane predsjednice da se Josipović bio obvezao da u vremenu do primopredaje dužnosti neće potpisivati važne odluke, a preseljenje to svakako jest. Stoga traže od Josipovića da se drži tog obećanja te ponavljaju da će u protivnom on biti "odgovoran za ugrožavanje nacionalne sigurnosti i sigurnosti izabrane predsjednice".

Iz Ureda K. G. Kitarović stiže zahtjev da se primopredaja mora održati – na Pantovčaku. Poručuju još da "nitko iz tima izabrane predsjednice neće sudjelovati u preseljenju bilo čega s Pantovčaka u rezidenciju u Visokoj dok se ne obavi primopredaja na Pantovčaku".

Podsjećaju na glavne razloge zašto se ne može odraditi "ad hoc" preseljenje – Pantovčak ima sve ono što rezidencija u Visokoj nema, poput neprobojnih stakala, zaštićene komunikacije, tzv. gluhe sobe, sefova u kojima su dokumenti, državne tajne... ondje su klasificirani dokumenti koje treba preuzeti pri primopredaji, a ako se oni "nabacaju u kutije i prenesu u Visoku" u kojoj ne postoje sefovi bit će riječ, poručuju iz Ureda izabrane predsjednice, o onemogućavanju primopredaje i izravnom udaru na nacionalnu sigurnost".

Ako do preseljenja, posebice tajnih dokumenata, ipak dođe prije inauguracije, upozoravaju, pokrenut će se pitanje odgovornosti onih koji su dozvolili da arhiva Ureda predsjednika prije primopredaje bude izmještena na drugu lokaciju bez suglasnosti izabrane predsjednice. Ujedno poručuju da će predsjednica ispuniti svoje obećanje o preseljenju u Visoku, formirat će stručno povjerenstvo koje će "obaviti kvalitetnu pripremu kako bi novi ured zadovoljio sve standarde, uzimajući u obzir i troškove preseljenja".

Napominju pritom da je sigurnosna procjena za rezidenciju u Visokoj napravljena za odsjedanje stranih izaslanstava te dodaju kako je, prema informacijama kojima raspolažu, u međuvremenu napravljena nova sigurnosna procjena za Ured predsjednika te da je ona negativna, ali ju je Vlada zanemarila pri donošenju odluke. Sve to, kažu iz Ureda predsjednice "upućuje na to da je riječ o vrlo opasnoj manipulaciji kojom se ugrožava nacionalna sigurnost i sigurnost izabrane predsjednice".

U međuvremenu je Mladen Pejnović, predstojnik DUUDI-ja u pratnji osoba iz svog ureda tijekom vikenda obavio pregled zgrada u Visokoj. Sačinjen je tehnički zapisnik kojim je popisano stanje u rezidencijalnom objektu i popisan sadržaj svih soba, uključivo i slike, poklone, opremu i slično. Nije dakle riječ o nikakvom "elaboratu", pogotovo ne onom koji rade konzervatori.

Očekuje se da će taj zapisnik biti predan odmah i Uredu predsjednika na Pantovčaku. Kako se situacija oko primopredaje dužnosti još zakomplicirala, vjerojatan je izostanak susreta Josipovića i K.G. Kitarović, inače dogovaran za ponedjeljak, kada su njih dvoje trebali dati zajedničku izjavu. Josipovićevo prihvaćanje procesa preseljenja pokvarilo je tu namjeru i proizvelo žestok odgovor izabrane predsjednice, u čijim krugovima više ne dvoje da je cijeli problem i igrokaz i pokrenut upravo od strane Ive Josipovića.

>> Uzaludan trud, Kolinda se ne smije 19. veljače useliti u Visoku

>> Kolindi Grabar Kitarović dali Vilu koju je tražila, a oduzeli sve ostale